**Vi trenger en kommunereform med innhold:**

**Akershus Venstre mener Norge trenger en kommunereform. Men først trenger vi en avklaring på hva som skal være kommunenes oppgaver.**

Målet for kommunereformen må være å styrke lokaldemokratiet, sikre god kvalitet i de kommunale tjenestene og få en bærekraftig, lokal samfunnsutvikling.

Akershus Venstre mener at den debatten som er i gang, har startet i feil ende. Hva kommunene skal ha ansvaret for, er viktig for hvordan de nye kommunene skal se ut,   
  
Akershus Venstre mener kommunene skal være folkevalgte organer med ansvar både for inntekter og utgifter. Uten dette ansvaret blir kommunene bare målbærere av en statlig politikk. I det nye kommune-Norge bør det være større grad av kommunalt selvstyre.   
  
Akershus Venstre mener at det er av avgjørende betydning å definere hvilke oppgaver de nye kommunene i en ny kommunestruktur skal ha, slik at debatten som nå er i gang mellom kommuner over hele Norge blir fylt med innhold.  
  
Avstander, størrelse, ulik natur, befolkningssammensetning og kommunikasjon er ulike faktorer som gjør det vanskelig å sette minstestørrelse eller maksimumsstørrelse på en ideell kommune.   
  
Venstre vil minne om stortingsvedtaket som sier at vi skal ha tre folkevalgte nivåer i Norge. Dersom vi i forbindelse med kommunereformen tømmer fylkeskommunen for innhold, må vi ta en ny debatt om regionnivået. For Venstre er det helt naturlig å ta begge debattene samtidig.   
  
En ny kommunestruktur vil også kreve en gjennomgang av ulike statlige virksomheter med oppgaver inn mot kommunesektoren.

.